ПщIэ лъагэ
Ди республикэм лэжьыгъэ IуэхукIэ иджыблагъэ щыIащ КъБКъУ-м и Попечительскэ советым хэт, РАН-м и академик, РАН-м Температурэ лъагэхэмкIэ и институт зэгуэтым и унафэщI, физико-математикэ щIэныгъэхэм я доктор Фортов Владимир. Университетым и пресс-IэнатIэм хъыбар къызэрыдигъэщIамкIэ, абы къызэхикIухьащ ди щIыналъэм и еджапIэхэр.
КъБКъУ-м и ректор Алътуд Юрийрэ абы и президент Къарэмырзэ Барэсбийрэ и гъусэу Фортовыр щыIащ «ДыгъафIэ къалэм». ХьэщIэ лъапIэр щыгъуазэ хуащIащ сабий академием и лэжьэкIэм, абы щыIэ творческэ лабораторэхэр зригъэлъэгъуащ, еджапIэм адэкIэ зэрызиужьынури зригъэщIащ. Фортовыр хуэзащ академием и егъэджакIуэхэмрэ абы и гъэсэнхэмрэ. Академик цIэры-Iуэр ныбжьыщIэхэм яхутепсэлъыхьащ физикэм и къэхутэныгъэщIэхэм, апхуэдэуи ехъуэхъуащ я мурадхэмрэ хъуэпсапIэхэмрэ къайхъулIэну.
Университетым щекIуэкIа зэIущIэм хэту, Фортовыр егъэджакIуэхэмрэ студентхэмрэ лекцэ къахуеджащ, видео хьэлэмэтхэри яригъэлъэгъуащ зи пашэ институтым и лабораторэхэм щекIуэкI къэхутэныгъэхэм ятеухуауэ. А псори хуабжьу яфIэхьэлэмэтащ егъэджакIуэхэми щIалэгъуалэми.
Ди университетым къыхуищI гулъытэшхуэм папщIэ, академик цIэрыIуэм фIыщIэ ин хуищIа нэужь, Алътуд Юрий жиIащ Фортовым «КъБКъУ-м щIыхь зиIэ и профессор» цIэ лъапIэр зэрыфIащар, абы щыхьэт техъуэ тхылъи иритащ. ХьэщIэм гуапэ щыхъуащ апхуэдэ гулъытэр икIи жиIащ РАН-м и институтымрэ университетымрэ зэрызэдэлажьэм адэкIи зиужьын папщIэ, лъэкI псори зэрищIэнур.
ЖЫЛАСЭ Маритэ.
